Papersnake/gushiwen huggingface dataset:
简吴郎司法
杜甫（唐代）

有客乘舸自忠州，遣骑安置瀼西头。
古堂本买藉疏豁，借汝迁居停宴游。
云石荧荧高叶曙，风江飒飒乱帆秋。
却为姻娅过逢地，许坐曾轩数散愁。
颂古一百首
释智愚（宋代）

世路风波只自知，见人多是不扬眉。
呼灯隔夜书名纸，未审朱门复见谁。
辛丑中秋曲阜桥倚楼
方回（元代）

月渐高虽小，星全隐不明。
老夫偶有酒，独酌过三更。
世间千万户，谁是倚楼人。
今夜中秋月，危栏一病身。
诸公携酒苏台饯别醉归海上作此奉谢
袁凯（明代）

吴王洲上百花开，花下人人劝酒杯。
醉卧春江三百里，不知月过海门来。
舟入江阴集句
林震（宋代）

疏疏芦苇旧江天，何处风光最可怜。

一带楼台擎晓月，万株杨柳拂晴烟。

身闲暂觉尘埃远，道在宁忧雨露偏。三顷湖田秋更熟，浊醪粗饭任吾年。
苦热中江上，怀炉峰旧居
齐己（唐代）

旧寄炉峰下，杉松绕石房。年年五六月，江上忆清凉。

久别应荒废，终归隔渺茫。何当便摇落，披衲玩秋光。
过杨道士居
贾岛（唐代）

先生修道处，茆屋远嚣氛。叩齿坐明月，支颐望白云。

精神含药色，衣服带霞纹。无话瀛洲路，多年别少君。
初约邻人至石湖
范成大（宋代）

窈窕崎岖学种园，此生丘壑是前缘。
隔篱日上浮天水，当户山横匝地烟。
春入葑田芦绽笋，雨倾沙岸竹垂鞭。
荒寒未办招君醉，且吸湖光当酒泉。
送郭君贤使君赴建德任
仇远（元代）

天边久下紫泥书，日日东津望使车。
最爱小儿骑竹马，也随迓吏过桐庐。
良民吐气心方快，宿弊盘根力为锄。
只恐声名满朝著，春坊宾客又新除。
杪秋登太华山绝顶·其二
李攀龙（明代）

缥缈真探白帝宫，三峰此日为谁雄。
苍龙半挂秦川雨，石马长谁汉苑风。
地敞中原秋色尽，天开万里夕阳空。
平生突兀看人意，容尔深知造化功。
送人归沔南
李颀（唐代）

梅花今正发，失路复何如。
旧国云山在，新年风景馀。
春饶汉阳梦，日寄武陵书。
可即明时老，临川莫羡鱼。
奉酬振武胡十二丈大夫
韩愈（唐代）

倾朝共羡宠光频，半岁迁腾作虎臣。戎旆暂停辞社树，

里门先下敬乡人。横飞玉盏家山晓，远蹀金珂塞草春。

自笑平生夸胆气，不离文字鬓毛新。
送孙青宕归宁波 其五
陈子壮（明代）

最爱风流贺季真，酒中遂识谪仙人。当年乞得归来地，十亩湖光尽不贫。
李删定挽词
楼钥（宋代）

冰玉心相照，谁云内举私。
深居无浪出，清节畏人知。
尚忆紫芝宇，无慙有道碑。
填空雨黄叶，西望不胜悲。
颂古五十三首
释文礼（宋代）

祸福无门口自招，三遭瞎棒打驴腰。
可怜败国亡家恨，万古春家吹不消。
送孙司户秩满东归考试鄂渚二首
项安世（宋代）

千年把号趁朝班，犹著青衫候晓关。
冷甚高僧禅榻畔，清于寒晓玉壶间。
文章奇古源西汉，诗律精深祖后山。
师友平生能几许，又随征雁看湘鬟。
念奴娇·阳春布暖
沈瀛（宋代）

阳春布暖，又还见、光景如梭催逼。帝里皇都人共道，好个前时春色。默默暗沈，含颦不语，此意谁人识。何如索笑，放开说尽端的。须信漏泄风光，百花头上，报一枝消息。多少园林应次第，迤逦排红骈白。金鼎芳滋，玉堂璀璨，趁取佳时节。东君归後，绿阴依旧南陌。
道室试笔
陆游（宋代）

死来尚恋游金谷，病废犹难放柳枝。
等是胸中不浩浩，乐天莫笑季伦痴。
对月
汪彝铭（清代）

移榻纳凉乐事，行杯托兴闲身。月下一声长啸，庭前四顾无人。
次韵荅子将见招
李流芳（明代）

平生事汗漫，游迹纷难纪。临老负春期，戢足守穷理。

西湖二月天，啼鴂唤人起。六桥泫花露，两堤夹锦水。

有时山出云，墨花泼素纸。篷艇尽日牵，藜杖终朝倚。

爱山谁如予，爱画谁如子。会当凌烟霄，暂尔混尘市。

相期刷羽翰，孰肯护疮疻。我老甘放废，鸡肋如脱屣。

看子意峥嵘，犹思角旗垒。要之胸怀真，掇皮终见髓。

古来功名人，可怜浪生死。悠悠风波中，吾道有涯涘。

未敢妄呈身，庶以惩刖趾。宁为不材樗，勿羡成蹊李。

子书前月来，誇以湖山美。子方务内观，老圃将窃比。

荷锄登秋畦，释此当安徙。垒石或栽花，所谓聊复尔。

待子买山深，相携白云里。西湖如沸羹，岂以此易彼。
掬水月在手
朱少游（宋代）

十指纤纤弄碧波，分明掌上见姮娥。
不知李白当年醉，曾向江边捉得麽。
烛影摇红
贺洁（清代）

绿鬓慵梳，昼长不放香帘锁。罗衫香褪兽烟消，脉脉愁无那。

谁摆花枝袅娜。悄窥人、黄鹂一个。玉阶苔遍，寂寂花茵，愁人独坐。

燕子多情，衔泥故向帘前过。年年多病似伤春，料亦春怜我。

兰梦因风搅破。盼枝头、累累熟果。鹊饥偷啄，戏拽金铃，含桃惊堕。
汉阳登晴川阁至归元池小憩出寺访莲花堤散步携亢止一酒家小饮复过月湖堤上琴台 其一
潘曾沂（清代）

晴川历历自返照，叶落归根进步来。可有龟巢莲叶上，化为脉望戏琴台。
题明皇千叶桃
钟芳（明代）

金屋重扃贮阿娇，繁阴秾艳隔贤豪。年年花溅华清泪，应是蒙尘恨未销。
踏莎行（七月十六日寿胡季海）
郭应祥（宋代）

自昔中元，多生上相。麒麟今又来天上。云衢虽未掇勋名，月评来已腾声望。

宝鼎浓熏，金翘绝唱。真珠百斛倾家酿。斯辰聊用祝龟龄，他年端合扶鸠杖。
行香子·天与秋光
李清照（宋代）

天与秋光，转转情伤，探金英知近重阳。薄衣初试，绿蚁新尝。渐一番风，一番雨，一番凉。
黄昏院落，恓恓惶惶，酒醒时往事愁肠。那堪永夜，明月空床。闻砧声捣，蛩声细，漏声长。
江鸣玉遗苍梧二苍鹤其一病两日而死陆鲁望诗云医鹤自须监吾乡人医尚无良手况禽医乎
洪适（宋代）

病骨摧颓警露难，草埋长胫委苍翰。吾乡尚欠肱三折，况有禽医为一看。
句
陈士泰（明代）

阆州苍翠与云齐，阆水连城碧渺瀰。
依韵奉和司徒侍中同赏梨花
强至（宋代）

千株缀雪绀园中，数顷花开几度逢。
体莹直忧春欲妒，色孤犹喜月相容。
香浮翠盖台光近，瓣落清樽饮兴浓。
公恰徘徊吟妙句，不须忙打寺楼钟。
句
张表臣（宋代）

已乘云气翳凤麟，六百馀岁无斯民。
想像璧月何当亲，虎头摩诘俱泯沦。
谁其画者陆仲仁，远绍乃祖高无伦。
寄蔡昆
宋白（宋代）

却忆醉相逢，云深太白东，
离别经腊雪，魂梦又春风。
芳草晴天滋阔，黄鹂细雨中。
倚筇愁望处，烟树过错蒙笼。
清閟堂
洪迈（宋代）

昔闻王子猷，借宅亦种竹。
此君固可喜，人亦清不俗。
伯氏贫而癯，一饭不饱肉。
堂前自经始，护此无尽绿。
一官岁强半，余日如转烛。
待其长稚子，而已牵归毂。
何由享嘉荫，偿我志愿足。
应烦彼邦人，日报平安福。
和王元渤留题松寿岩白云庵寄郑顾道二首 其二
王之道（宋代）

日影曈昽霁晓雰，几声幽鸟隔窗闻。谢安盍为苍生起，休恋青山卧白云。
古兴
李新（宋代）

倮葬畏礼法，厚葬索衣衾。
金缕与玉柙，五陵非不深。
万宝埋幽光，苦为群盗寻。
上古莫封植，弃之中野林。
上以饱飞鸟，下从蝼蚁侵。
人情远臭腐，焉知孝子心。
死者或有知，自亦畏奢淫。
和陈晞颜春尽思归二首
曾协（宋代）

小白长红几番飞，清诗端为解愁围。
莫贪藉草寻幽事，须念留花苦待归。
杜酒政须常在手，沈腰元自不胜衣。
织成春恨无穷尽，谁遣天孙不下机。
眼儿媚 寓城思归竹庵留行赋呈
黎廷瑞（宋代）

暖云挟雨洗尘埃。刬地峭寒催。燕儿知否，莺儿知否，厮句春回。

小楼日日重帘卷，应是把人猜。杏花如许，桃花如许，不见归来。
度自到洛中与乐天为文酒之会时时构咏乐不可…因为联句
裴度（唐代）

成周文酒会，吾友胜邹枚。唯忆刘夫子，而今又到来。 ——裴度

欲迎先倒屣，亦坐便倾杯。饮许伯伦右，诗推公干才。 ——白居易

久曾聆郢唱，重喜上燕台。昼话墙阴转，宵欢斗柄回。 ——刘禹锡

新声还共听，故态复相咍。遇物皆先赏，从花半未开。 ——裴度

起时乌帽侧，散处玉山颓。墨客喧东阁，文星犯上台。 ——白居易

咏吟君称首，疏放我为魁。忆戴何劳访，留髡不用猜。 ——裴度

奉觞承麹糵，落笔捧琼瑰。醉弁无妨侧，词锋不可摧。 ——白居易

水轩看翡翠，石径践莓苔。童子能骑竹，佳人解咏梅。 ——刘禹锡

洛中三可矣，邺下七悠哉。自向风光急，不须弦管催。 ——裴度

乐观鱼踊跃，闲爱鹤裴回。烟柳青凝黛，波萍绿拨醅。 ——白居易

春榆初改火，律管又飞灰。红药多迟发，碧松宜乱栽。 ——刘禹锡

马嘶驼陌上，鹢泛凤城隈。色色时堪惜，些些病莫推。 ——裴度

涸流寻轧轧，馀刃转恢恢。从此知心伏，无因敢自媒。 ——刘禹锡

室随亲客入，席许旧寮陪。逸兴嵇将阮，交情陈与雷。 ——白居易

洪炉思哲匠，大厦要群材。他日登龙路，应知免曝鳃。 ——刘禹锡
绍兴十三年发皇后册宝十三首 其七
郊庙朝会歌辞（宋代）

温惠之德，袆翟之衣。行中采荠，礼无或违。降于丹陛，有容有仪。

委委蛇蛇，谁其似之。
寄题舒州宿松知县戴在伯重新紫霄亭二首
杨万里（宋代）

万里长江一线横，好风时送晚潮声。
江州司马叫不醒，叫得庐山分一觥。
金谷步障歌
杨维桢（元代）

金谷水派银河流，金谷峙据三神丘。太仆卿君十二楼，花草不识人间秋。

蜀江染丝云五色，紫凤衔丝中夜织。剪断鲸涛三万匹，天女江妃不敢惜。

明珠量斛买娥眉，时时玉笛障中吹。红鸾翠鹊飞在地，香尘蹋蹋凝流脂。

野鹰西来歌吹歇，踏锦未收风雨裂。楼前甲士屯如云，楼上佳人坠如雪。

于乎董家郿坞金成泥，鬼灯一点然空脐。齐州奴，何用尔，只须豆粥与萍齑。

不见祇今金谷底，野花作障山禽啼。
金山吊宋安抚使摧锋寨正将马发墓
丘逢甲（清代）

一州斗大负将军，龙去崖门冷阵云。并代汗青丞相节，全家葬阵使君坟。

艰难残局英雄泪，零落遗碑吊客文。千古韩江呜咽水，凤城东畔送斜曛。
织妇叹
戴复古（宋代）

春蚕成丝复成绢，养得夏蚕重剥茧。
绢未脱轴拟输官，丝未落车图赎典。
一春一夏为蚕忙，织妇布衣仍布裳。
有布得着犹自可，今年无麻愁杀我。
九日游天竺
李石（宋代）

霞影塔觜红，岚光佛头绿。
沙明疏柳外，寻路绕湖曲。
远客谁与疏，斯游未为独。
佳处心自领，未易语童仆。
应接敢惮烦，山水相追逐。
此间有鱼鸟，怪我来不速。
都城无閒官，旬谒废休沐。
幸兹九日临，及此秋气淑。
醺酣岂无分，登眺宁免俗。
起行九里松，试插一枝菊。
西风莫欺客，破帽双鬓秃。
未敢醉向人，藕泉漱新馥。
代范德孺挽李稷运使四首 其一
毕仲游（宋代）

倥偬军中事，飞腾使者尊。龙冈虽有地，马革返无门。

未见朝廷诔，空遗子弟恩。不如行楚泽，先自作招魂。
次韵元进再示
周紫芝（宋代）

屋角鸣鸠唤晚晴，眼惊新火一番明。兵戈处处伤时事，花柳村村恼客情。

无复御廊分冷食，只将蹋鞠醒春酲。德公上冢知何日，满眼春愁太瘦生。
一斛珠
张孝祥（宋代）

轻黄澹绿。可人风韵闲装束。多情早是眉峰蹙。一点秋波，闲里观人毒。
桃花庭院光阴速。铜鞮谁唱大堤曲。归时想是樱桃熟。不道秋千，谁伴那人蹴。
长洲苑
孙逖（唐代）

吴王初鼎峙，羽猎骋雄才。辇道阊门出，军容茂苑来。

山从列嶂转，江自绕林回。剑骑缘汀入，旌门隔屿开。

合离纷若电，驰逐溢成雷。胜地虞人守，归舟汉女陪。

可怜夷漫处，犹在洞庭隈。山静吟猿父，城空应雉媒。

戎行委乔木，马迹尽黄埃。揽涕问遗老，繁华安在哉。
桂山诸洞歌
赵夔（宋代）

宜人之地少陵诗，阅玩前贤词意奇。
烂然五咏非虚语，们压坤意占一维。
青青四顾列群山，生自天工巧若{左金右孱}。
玲珑拔地耸层秀，峥嵘嵯峨星斗间。
其中有洞十二所，七星山下栖霞府。
日月华君显迹灵，遇者当时郑冠卿。
归到人间已三载，仙洞光阴时未改。
至今旧记传无穷，玄岩蟠蛰闻白龙。
一泓沈碧寒潭莹，水月圆明下翠峰。
枕城楼观环俯视，绿锁乔林春日媚。
秦碑柳记已难观，漓水南流泛渺漫。
庆林巽穴玄风出，华景高明隐丹室。
西意虚秀贯山腰，南华朝阳风景饶。
夕阳北牖通仙径，白雀嘉莲池渌净。
许多佳致卒难题，留与词人赓雅咏。
梅花百咏 其三 杖头梅
冯子振（元代）

短筇挑酒过西湖，折得冰梢傍玉壶。日暮醉归山路险，风流直待倩人扶。
次韵致远木人洲二首
王安石（宋代）

迷子山前涨一洲，木人图志失编收。
年多但有柳生肘，地僻独无茅盖头。
河侧鲍生乾尚立，江边屈子槁将投。
未妨他日称居士，能使君疑福可求。
买陂塘 西冷送春
杨继端（清代）

最难忘、六桥烟柳，清阴摇荡如许。东风吹得春来早，怎不系将春住。

成寄旅。听记拍、红红唱彻黄金缕。深沉院宇。渐拾翠人稀，添香夜短，独自甚情绪。

浑无据。惆怅莺啼燕语。韶光容易飞去。青山绿水还依旧，瞥眼顿成今古。

伤别否。试问取、春归可是春来处。摧花落絮。又并作黄昏，疏疏淅淅，几阵打窗雨。
和司马通伯夜坐有感韵
秦夔（明代）

仕路无媒雪鬓寒，枝头黄菊抱香干。
冰山富贵从人竞，云雨交情洗眼看。
罗雀已空廷尉宅，沐猴谁制楚人冠。
唾壶击碎吟怀恶，数尽长更睡未安。
偈颂一百四十二首 其二十五
释广闻（宋代）

果满菩提圆，花开世界起。为复神通妙用，为复法尔如然。

将谓春归无觅处，不知移向此中来。
春日感怀
林季仲（宋代）

忆昔青春去不来，深凭百舌唤将回。
尊前便觉和风转，镜里生憎白发催。
青破轻寒归驿柳，香和宿雨落江梅。
人生七十从来少，待挽长河作寿杯。
余吏部挽诗三首 其二
洪适（宋代）

入台光六察，言事过同寮。可畏触邪豸，元非开口椒。

召来仍襆被，老去但乘轺。未报蒲轮聘，巫阳已下招。
开门七件事
唐寅（明代）

柴米油盐酱醋茶，般般都在别人家。
岁暮天寒无一事，竹时寺里看梅花。
六言杂兴
陆游（宋代）

举足加刘公腹，引手捋孙郎须。
士气日趋委靡，赖有二君扫除。
绮罗香
赵我佩（清代）

炉麝香残，帘犀玉冷，闲却画屏鸳谱。翠管轻抛，憔悴谢娘眉妩。

愁脉脉、月转花眠，恨迢迢、酒醒人去。料今番、睡也无聊，东风吹梦乱如絮。

年华回首易老，赢得青笺红泪，断肠词句。独倚熏笼，怕忆别来情绪。

思往事、剪烛西窗，记前游、踏青南浦。更堪它、湿遍流光，夜深听暗雨。
和象之雨后望少室山白云
黄庶（宋代）

尘埃奔趋插手板，十年已卖山中闲。
相逢少室若交旧，白云与我开容颜。
风驱烟气云敝幕，天覆碧玉无瑕瘢。
我疑岳神宴天上，扫洒伊洛为图看。
又疑山鬼有寒税，纩絮万叠输阴官。
色如可餐无厌饱，颇梨为甑炊琅玕。
去去不观不能已，一里回首百据鞍。
长安许生以画名，闲暇拂拭新素纨。
能求山高水深趣，常恐造化在笔端。
每观云泉得意处，拟写男女家其间。
今对异景惭首鼠，愚若犬彘编槽栏。
君诗托我有深意，明月一杯心往还。
石淙
李峤（唐代）

羽盖龙旗下绝冥，兰除薜幄坐云扃。鸟和百籁疑调管，

花发千岩似画屏。金灶浮烟朝漠漠，石床寒水夜泠泠。

自然碧洞窥仙境，何必丹丘是福庭。
题俞舜俞墨梅
王质（宋代）

杨无咎，透梅肝胆入梅心。俞舜俞，刳梅皮骨到梅髓。

大江之西俞二士，长淮以北屈两指。吾尝菁村山中饱玩玉葳蕤，十里五里无他枝。

所恨俞子不同载，至今心系吴江湄。吾尝竹山道上烂看蜡凌乱，三程两程行不断。

所恨俞子不同征，至今梦绕襄山畔。百尺卷雪楼，十顷黄龙州。

此地遇俞子，此时逢孟秋。巽二滕六皆未集，广寒宫中暗窃来相投。

一枝两枝虽不多，千林红紫无若何。七尺八尺抑何短，万里莽苍亦云满。

赠尔一则语，收却万年功。真梅蕴在磊块胸，幻梅流俞精明瞳。

溟濛摸索未有睹，惨淡经营何所从。中庸大学松斋绎几转，楞严圆觉竹几翻数卷。

他时相逢江路傍，茫茫江月梅花香。但见梅花普照眼，不为梅花空断肠。
汉郊祀歌二十首 其六 玄冥
王世贞（明代）

玄冥陵劲，颛顼司藏。肃将天烈，凋攰万象。墐户坯城，家有盖蓄。

夭乔反始，伏蛰敛育。敢托和叔，荐彘与黍。毋泄其真，以为物媪。
留客
李复（宋代）

秋堂留晓客，密雨拥柴门。
石鼎燃松叶，山樽捧竹根。
买鱼催网急，尝栗破皱繁。
村黑归泥滑，移床醉夜轩。
走笔代书答西士
戴栩（宋代）

帝城百司官事少，故府庭闲长春草。
独余人事十倍多，一月束书逾束稿。
我于其间厌见之，语可摹印百不移。
深处难论浅处俗，今我下笔如黏黐。
自得君书手不置，报章飒飒生新意。
漫将长句替寒温，临流胜寄相思字。
久不哦诗诗律疎，字字偃蹇烦麾呼。
羡君作邑康庐下，柔强伏梗妥以愉。
乃知万事共一法，神熟意便功转捷。
听讼固应哲士能，理赋未省通儒层。
往时蔡子尹黄岩，欲试自疑龟屡占。
祗今登用颇衮衮，似此县债尝亦廉。
期君规模卓鲁上，随世功名真漫浪。
幸勿弃我频琢磨，中年师友半凋丧。
西湖柳色递晴阴，蒲江远矣谁共寻。
近闻乡里一奇事，宿觉庵边祠水心。
琉璃井
罗兆鹏（明代）

腥尘西望满燕山，帝业河东指顾间。明月不关兴废事，夜深来照井湲潺。
伤大宅
白居易（唐代）

谁家起甲第，朱门大道边？
丰屋中栉比，高墙外回环。
累累六七堂，栋宇相连延。
一堂费百万，郁郁起青烟。
洞房温且清，寒暑不能干。
高堂虚且迥，坐卧见南山。
绕廊紫藤架，夹砌红药栏。
攀枝摘樱桃，带花移牡丹。
主人此中坐，十载为大官。
厨有臭败肉，库有贯朽钱。
谁能将我语，问尔骨肉间：
岂无穷贱者，忍不救饥寒？
如何奉一身，直欲保千年？
不见马家宅，今作奉诚园。
程泰之昨有金带银章之句十月二十八日乃因押
周必大（宋代）

甚日重黄侍玉銮，几时八座佩金寒。
殿庭属目夸新贵，部曲低头拜旧官。
五日尹京非细事，四时仕宦固多般。
重行隔品诗仍健，应笑官卑语带酸。
句
王璜（宋代）

村近莫愁连竹坞，人歌楚些下苹洲。
闻江陵江帅海病讣二首
岳珂（宋代）

陷阵搴旗久冠军，两年为国守西门。
枕戈常抱填膺愤，铸印方西系肘恩。
汗马策功虽屡奏，寝蛟遗恨正须论。
尺缄一介才经月，寂寞英声已九京。
媒问嫠
胡次焱（宋代）

媒问嫠，汝何伤。汝为闺秀时，辛苦事蚕桑。僩瑟顺为正，婉娩礼自将。

笥中有练裙，衣上无明珰。贫女古难嫁，卖犬办资装。

中年得夫婿，憧憧拜姑嫜。肃容采蘋藻，洗手供羹汤。

良人正少年，相期家道昌。良缘天所妒，夫婿奄云亡。

自从夫婿亡，十年守空房。素帷代锦帱，苫席易牙床。

孤眠耿夜半，单立黯昏黄。茕茕影徘徊，鞅鞅情彷徨。

皓月照枕衾，暴雨颓垣墙。独寤谁呼唤，独语谁交相。

如凌空失翼，如涉川无梁。嫠来吾语汝，琴瑟贵更张。

汝箧既单薄，汝门复凄凉。汝寒何以衣，汝饥何以粮。

纺绩终难给，舂汲劳欲僵。死者不复起，生者宜自详。

邻有美丈夫，颙颙更昂昂。牛羊量用谷，金玉堆满堂。

画梁青琐闼，珠帘毹氍厢。雕户金弹丸，宝鞍青丝缰。

旌旗明晚霞，剑戟磨秋霜。奴隶厌绮纨，犬猫弃餦餭。

门下粲珠履，庭前沸笙簧。出则专城居，入则侍明光。

一呼千夫诺，一指万夫张。一笑生羽翼，一怒起锋芒。

吾慕昔蹇修，与汝解佩纕。以此窈窕妇，配彼组绘郎。

花树戏蛱蝶，莲浦浴鸳鸯。无烦赋藕花，且喜华枯杨。

何妨鸾舞镜，应彼凤求凰。人无百岁人，倏忽如风狂。

莫将泡影身，徒置冰炭场。死后留名节，身朽魂茫茫。

生前受富贵，志得意洋洋。人生行乐尔，二者试裁量。

蔬食不日给，孰与饫膏粱。荆钗不自谋，孰与云霞裳。

年滔滔不反，貌骎骎已苍。败棋须换局，作戏且逢场。

文君慕相如，恢女唤江郎。有发可重结，有耳何自戕。

试问东夷子，何如声伯娘。信书不如无，未必有共姜。

鬼妻变人妇，毋作老死孀。
次韵王寺簿所和昌甫句 其一
韩淲（宋代）

常恨春浓不赋诗，诗成却怪得春迟。春风漫蹑登山屐，兴入青春若素期。
渡江
孔武仲（宋代）

扁舟临朝阳，匹马渡江北。
志士岂怀居，征夫乐行役。
东风吹高原，生意密如织。
早晚卸尘鞍，皇州正春色。
亚叟惠龙脑菊二绝 其一
许景衡（宋代）

州县徒劳可自咍，便怜三径老莓苔。拂衣未作归来计，且把黄花到处栽。
绿珠词
邓林（宋代）

凉台潇洒临清波，幄翠帘珠明绮罗。哀丝豪竹按新歌，红潮素脸春风和。

主君欢娱美人醉，报有无情使车至。几丛兰麝俱委尘，独指绿珠可当意。

众中偏是承恩深，妾身虽贱无二心。君前判命效一死，玉笛收声红日沉。

轻裾飘向阑干角，花钿散地金钗落。到头不负齐奴约，犹胜识字空投阁。
忆旧游
黄钧宰（清代）

记裁诗索和，买酒浇愁，泥倚妆台。此日华镫侧，料画屏独背，暗台金钗。

不堪旧时鸿爪，转盼已天涯。更冷冷凄凄，孤孤寂寂，没个人来。

安排，断肠处，是绣被寒侵，宝鼎香埋。今夜能眠否？

但痴心盼望，梦到清淮。绿窗暗移凉月，虫语咽空阶，剩愁绪无端，闲中料理消闷怀。
来阳楼八咏分题四首 其三 焚香几
史鉴（明代）

老僧静焚香，香烬添微爝。相对默无言，心清自闻妙。
立夏日，赋得未到晓钟犹是春，有感三首 其二
周馨桂（清代）

昔日豪情慕古风，迩来涂抹作痴聋。晴窗墨沈乌丝上，夜火吟怀兔颖中。

三径草生踪欲绝，一身萍寄梦真空。年年最易韶光老，搔首青天恨不穷。
边州警报
李石（宋代）

翠围矗矗乱山稠，蜑雨蛮烟冻不收。赤白囊来逢此岁，青黄谷熟又深秋。

一官忍耻随人后，数口全生敢自谋。虮虱有心空地上，苍生难答两宫忧。
梅雪斋雅集分题得酒香
张雨（元代）

醲郁芬香味更严，瓮间飘满读书帘。绝胜金鸭薰花气，错认山蜂酿蜜甜。

三嗅初令消渴止，一中定扫宿酲淹。醉翁鼻观还亲切，不待狂僧写布帘。
用海印和尚韵和吴提刑游山颂
饶节（宋代）

白崖老将卧遥岑，苗裔分明祖少林。遂有乐天来问道，不妨黄檗为传心。

绳床斜月坐秋晚，石铫寒泉语夜深。一枕竹风清未晓，堂堂鱼鼓现观音。
怀古四首为知己魏倅元长赋兼呈王永叔宗承载
刘过（宋代）

嗣宗党司马，徒尔餔其糟。
叔夜屹玉山，落落昆仑高。
神仙之可求，蓬岛何迢遥。
汤武非圣人，况识师与昭。
一死继结缨，孤竹争清标。
荡阴一杯血，彩凤无凡毛。
鸱鸢嗜腐鼠，竟绝终身父。
赠王兄学
周是修（明代）

人意自南北，岂在山与水。苟非道谊合，对面若万里。

美人赋考槃，于彼河之涘。作疏动旬朔，音问苦不至。

白露结为霜，百草中夜死。楚郊鸣寒雁，萧萧无停翅。

日月忽居诸，人生倏如寄。感兹气候易，耿耿怀宿契。

荒哉鸡坛盟，反顾惟陨泪。轻薄寒路衢，奔驱竞微利。

变态须臾间，禽兽安所异。君子德义敦，中路忍忽废。

愿言最始终，相善以没世。毋为投井心，下石速其毙。

载歌伐木篇，书以谢知己。
游范靖赤南庄
玉（清代）

曙色践云背，乘驴下岱岑。为寻南郭子，偶度北城阴。

相见忘宾主，倾怀恣笑吟。素磁传菉竹，共慰出尘心。
句 其三十七
高似孙（宋代）

近涧取白水，初篘烹石蟹。
人日雾过樊汊
李沛（唐代）

野水孤村合，荒林晓雾霁。
断桥寻宿舸，前路听鸣鸡。
江汉何时净，乾坤此日迷。
白头飘短发，俯仰望朝曦。
发枕峰
刘克庄（宋代）

苍头奉辟书，严装犯萧辰。
岂不谋出处，岁检水菽贫。
曛黑投山谋，明发趋江滨。
渔父隐者欤，叶舟方垂缗。
相逢飘然逝，似笑来往频。
白鸥我同盟，青山吾故人。
即之欲与言，邈若不可亲。
昔迎归轩喜，今见行橐嗔。
索愿怅未谐，抱惭终此身。
先贤远志喻，千载犹如新。
和子厚弟春日见寄三首
王之道（宋代）

十里西畴马送曛，晚风依约度溪云。
悬知今夜桃花雨，一洗焦枯慰使君。
雨
刘秉坤（清代）

十日愁霖不出村，溪烟山雾昼长昏。木绵积雨多辞树，水气如云欲到门。

无复故人话朝夕，偶从田父牧鸡豚。舍南剩有群鸥至，极目荒塍满稻孙。
答蔡子木初秋约游之作
皇甫汸（明代）

官閒似与病相宜，朝谒俱无起独迟。禁苑蝉声移物候，空山木叶报君知。

薄游丘壑何尝废，雅兴琴书每自随。闻说潘生归骑省，却因词赋动秋思。
登仙岩
徐荣祖（明代）

一卷楞严祇自携，遥遥岩畔寄遐栖。悬崖云拥层霄近，耸壑星罗万象低。

杖叩醴泉开石井，梦回睡佛听天鸡。群仙踪迹归何处，彷佛丹梯路欲迷。
邺都引
郑学醇（明代）

汉季青青千里草，汉家宫阙平如扫。老瞒攘臂逞豪雄，邺都壮如誇丰镐。

辉煌九锡嘉殊勋，嵯峨铜雀高层云。华歆走破宫中柱，墓题犹表汉将军。

长驱气焰吞吴越，赋诗横槊酣江月。舳舻一炬尽成灰，盖世雄心翻咋舌。

爱子临终付与人，分香卖履何悲辛。西陵日暮漳河水，千秋漠漠空黄尘。
癸丑初拜先坟
韩琦（宋代）

昼锦三来治邺城，古人无似此翁荣。首过先陇心还慰，一见家山眼自明。

酾酒故庐延父老，驻车平野问农耕。便思解绶从田叟，报国惭虽万死轻。
送医官周本庸还家侄婿德贤之族兄
曹义（明代）

家近华阳古洞天，秘书曾受异人传。检方夜映壶中月，种术朝耕谷口烟。

医国多人称妙手，随时卖药不论钱。年来鹗荐承恩渥，袖得香烟下日边。
蝶恋花 河内王干臣号竹溪
宋褧（元代）

门外红尘溪上竹。竹似琅玕，溪水清如玉。溪上主人情不俗。

多应每食能无肉。

千载高标成倏忽。六逸飘然，君为追遐躅。莫向溪边閒濯足。

我知孺子歌难续。
西楼晚望
张伯玉（宋代）

叠岫敛余霞，轻舠簇远沙。
斜阳媚城郭，细柳杂汀花。
两两联归骑，萧萧起暮鸦。
谁知故园兴，闲在使君家。
诗 其四十七
拾得（唐代）

嗟见多知汉，终日枉用心。岐路逞喽啰，欺谩一切人。

唯作地狱滓，不修来世因。忽尔无常到，定知乱纷纷。
射洪道中二首 其二
李流谦（宋代）

远墟行蔼蔼，滞绪豁欣欣。挟翠山能润，矜晴草自薰。

堕鸢那及叹，飞鹭可堪群。欲共江流说，滔滔故不闻。
赠于革去非时为武陵尉
赵蕃（宋代）

忆昨闻君谓君老，及见知君得名早。
文章妙处殆夙成，不作扬雄少而好。
西山南浦饫搜寻，武陵桃源蹔探讨。
诸公识面争我出，学子闻风竞门扫。
嗟我无闻不足畏，何事相逢亦倾倒。
论诗未易当韩豪，聊复悲吟似郊岛。
席上咏物分得橘
钱锦城（清代）

丹实离离间碧林，千头声价重南金。逾淮若改平生质，孤负当年作颂心。
閒居寄匡庐兄弟
释今岩（明代）

老衲栖迟自不凡，乌藤拄杖布褊衫。尘沙静去眼观树，风雨忽来身倚岩。

行处涧苔纷屐迹，课时枝鸟下经函。山中兄弟如相忆，应为烧灯礼佛衔。
应天长
顾之琼（清代）

绿阴风软黄鹂舌。往事重提千缕血。悄无言，眉几叠。

博得瑶阶诉明月。

醒难传，梦怎说。赚人真是离别。索性金鸡啼彻。任他长契阔。
奉酬石元泾
李彭（宋代）

往时万石君，诸郎皆孝秀。身自浣厕牏，已足垂不朽。

君侯驱卉木，去病如涤垢。以兹寿白发，不落西京后。

新章来全楚，爽气起怀袖。觅句代寒温，惭非报琼玖。
沁园春（送赵江陵东归，再用前韵）
辛弃疾（宋代）

伫立潇湘，黄鹄高飞，望君不来。被东风吹堕，西江对语，急呼斗酒，旋拂征埃。却怪英姿，有如君者，犹欠封侯万里哉。空赢得，道江南佳句，只有方回。
锦帆画舫行斋。怅雪浪粘天江影开。记我行南浦，送君折柳，君逢驿使，为我攀梅。落帽山前，呼鹰台下，人道花须满县栽。都休问，看云霄高处，鹏翼徘徊。
假归南下欲游五台山
缪彤（清代）

排空历历五高台，想像先教眼界开。客路风光随马去，家乡树色渡江来。

探奇亦自安禅味，济胜须谁作赋才。莫道上方钟磬杳，此身今已出尘埃。
自七里桥北至砻岩途间漫兴
蒋冕（明代）

危桥北度日平西，恣意寻幽信马蹄。苍雾林边山近远，青松石上路高低。

草铺长𦇧烟穔板，秧出新针水满畦。多谢有情双野鸟，飞来飞去向人啼。
句
晏殊（宋代）

素奈发时俱北虏，白榆开处欲争妍。
柳溪对雪
司马光（宋代）

春风不胜雪，散漫渡龙沙。
密映缘溪柳，争飞乱眼花。
鸱夷赊美酒，油壁击轻车。
塞下芳菲晚，柳将当物华。
乱后曲江
羊士谔（唐代）

忆昔曾游曲水滨，春来长有探春人。

游春人静空地在，直至春深不似春。
谒慈恩寺题奘法师房
李治（唐代）

停轩观福殿，游目眺皇畿。法轮含日转，花盖接云飞。

翠烟香绮含，丹霞光宝衣。幡虹遥合彩，定水迥分晖。

萧然登十地，自得会三归。
谢林簿遗庐阜茶芽
潘牥（宋代）

谁采匡庐紫玉芽，二千里路到吾家。
砖炉石铫自烹吃，清落诗脾作雪花。
村居二首
陈造（宋代）

卷书揩目小披襟，睡起初便茗碗深。
一缕碧檀无与语，坐窗闲看竹移阴。
鹭渚轻鸥
李昌祺（明代）

芳洲白鹭名，无数白鸥轻。暖戏桃花水，晴依柳絮萍。

飞来兼早雁，散去避秋鹰。何处忘机客，时于此濯缨。
奉母还长沙暮泊城外亲友枉问话至夜分慨然有赋 其二
李谟（清代）

乡关已近意还惊，五月危舟泊岸轻。六十衰亲归故国，一弯新月冷孤城。

却怜弟妹尝辛苦，久累亲朋卜死生。百里烟尘竦长夜，艰难何以慰深情。
送李天英下第
赵秉文（金朝）

天鸡拂沧溟，万里起古色。南风摇苦雨，归兴生羽翼。

三年客京华，一第为亲屈。文字天地仇，风云囚霹雳。

鸾皇望霄汉，骐骥绊荆棘。蹭蹬升天行，白云系胸臆。

遥怜弟妹长，摩顶今过膝。人生在家乐，绝胜长为客。

老夫怀抱恶，数日卧向壁。胸中略云梦，眼底无敌国。

云归北海后，鸟没青山夕。目断东北尘，茫茫如有失。
朱槿花
张登（唐代）

甲子虽推小雪天，刺桐犹绿槿花然。
阳和长养无时歇，却是炎州雨露偏。
绍兴二十八年祀圜丘
学士院（宋代）

阳丘其高，神祗闰位。
既奠劂玉，既奉劂醒。
亦有嘉德，克相瑟祀。
旨酒载爵，以成熙事。
题寿安县甘棠馆御沟
杜牧（唐代）

一渠东注芳华苑，苑锁池塘百岁空。

水殿半倾蟾口涩，为谁流下蓼花中。
适西粤江上逢陈梧州
欧大任（明代）

昔别燕台月，重逢桂水波。酒船吾自棹，租舫似闻歌。

玉帐提封远，铜符出牧多。济江君早去，星汉夜如何。
闻边事
戴复古（宋代）

昨日闻边报，持杯不忍斟。
壮怀看宝剑，孤愤裂寒衾。
风雨愁人夜，草茅忧国心。
因思古豪杰，韩信在淮阴。
题江山卧游图
林弼（明代）

投老归来已倦游，崎岖窈窕旧林丘。画图多谢沧浪客，卧看潇湘一幅秋。
过洛社望南湖暮景三首 其一
杨万里（宋代）

南湖隔水见渔灯，雁落芦汀八字横。对面双峰烟雨里，双峰外面是宜兴。
竹亭诗
李廌（宋代）

绕冈脩竹小亭深，风干云梢照碧浔。安得茂林带左右，祇应萧爽似山阴。
减字木兰花
陈三聘（宋代）

凝云不动。玉海无声千丈冻。来倚阑干。襟袖凭虚彻骨寒。

归心易折。后夜月明应恨别。罨画图边。著我披蓑上钓船。
送赵南仲丞溧水
楼钥（宋代）

不用匆匆恨别离，版舆春昼彩衣随。
往题斯立蓝田壁，更访清真溧上诗。
公事毋庸卉牙角，邻封真是和埙篪。
日哦新句频相寄，明月清风慰所思。
次韵乐天村居卧病 其三
滕岑（宋代）

瓦盏茅柴浊，砖炉榾柮红。味如饮醽醁，暖胜燎蒿蓬。

万种皆幻事，一真惟太空。旧毡敷故絮，小閤卧衰翁。
再逢昼公
齐己（唐代）

竟陵西别后，遍地起刀兵。彼此无缘著，云山有处行。

久吟难敌句，终忍不求名。年鬓俱如雪，相看眼且明。
野田行（一作李益诗）
于鹄（唐代）

日暮出古城，野田何茫茫。寒狐上孤冢，鬼火烧白杨。

昔人未为泉下客，若到此中还断肠。
夜坐
彭启丰（明代）

松竹参差静掩关，一庭水石洗尘颜。疏风影动林梢月，宿雨凉生槛外山。

饮露翠緌身自洁，鸣皋雪羽迹同间。何须遽作《归田赋》，此地由来远市阛。
句
范氏子（唐代）

扫叶随风便，浇花趁日阴。闲云生不雨，病叶落非秋。
游大中乾元寺
张镃（宋代）

突兀前朝寺，维舟又一来。
殿空金像暗，径断石幢摧。
物相依成坏，尘缘漫乐哀。
僧残无悟语，犹幸结宗雷。
合江亭
范成大（宋代）

石鼓郁嵯峨，截然踞沧洲。
有如古盟主，勤王会诸侯。
蒸湘伯叔国，禀命会葵丘。
敢不承载书，戮力朝宗周。
混为同轨去，崩奔不敢留。
宜哉百谷王，博大无与俦。
毡毳昔乱华，车马隔中州。
未闻齐晋勋，包茅费诛求。
威文亦弘规，尚取童子羞。
安知千载後，但泣新亭囚。
我题石鼓诗，愿言续春秋。
北津口水阁
刘嘉谟（宋代）

沉沉卧虹底，小阁贴平湖。
鱼戏风堪掬，鸥驯欲就呼。
驻跸蓟州城南远眺山村
玄烨（清代）

万骑骖驔拥蓟城，风行雷出远天清。微霜细草野狐惧，寒露荒烟山鸟鸣。

捲幔浮凉侵帐殿，倚床明月似都京。欣随圣母游情旷，深夜还思勉愫诚。
秋日即目用唐太宗爽气澄兰沼诗八句为题各赋一首 其八 泉石且娱心
弘历（清代）

澄披露石水，凉试过泉风。素节登临候，秋光惨澹中。

扇情辞枕簟，蝉韵老梧桐。底觉娱心处，黄云远近同。
再次前韵
林光朝（宋代）

却趁秋旻别九韶，扶胥直下听风谣。
澜翻对酒还终夕，火急催诗在诘朝。
南国更逢陶令菊，西江莫扞楚人樵。
自应幕下文书少，节制如今属汉轺。
故国
许恕（明代）

水郭春雷后，能无故国思。河豚羹玉乳，江鲚鲙银丝。

闹市烧灯夜，晴郊立马时。归心悬旦暮，已办草堂资。
杂曲歌辞。破阵乐
佚名（唐代）

秋来四面足风沙，塞外征人暂别家。

千里不辞行路远，时光早晚到天涯。

汉兵出顿金微，照日明光铁衣。百里火幡焰焰，

千行云骑騑騑.蹙踏辽河自竭，鼓噪燕山可飞。

正属四方朝贺，端知万舞皇威。

少年胆气凌云，共许骁雄出群。匹马城南挑战，

单刀蓟北从军。一鼓鲜卑送款，五饵单于解纷。

誓欲成名报国，羞将开口论勋。
策马过沧州城
钱陈群（清代）

木门城外绕菰芦，恰系兰舟即广途。勃海仙人来赆献，中条隐士效嵩呼。

近光益信训行是，仰圣咸知胞与吾。斥卤民风本殷富，甸畿化洽岂殊乎。
吊林和靖二者 其二
朱淑真（宋代）

短篷载影夜归时，月白风清易得诗。不识酌泉拈菊意，一庭寒翠蔼空祠。
锡杖歌送明楚上人归佛川
权德舆（唐代）

上人远自西天竺，头陀行遍国朝寺。口翻贝叶古字经，

手持金策声泠泠。护法护身唯振锡，石濑云溪深寂寂。

乍来松径风更寒，遥映霜天月成魄。后夜空山禅诵时，

寥寥挂在枯树枝。真法常传心不住，东西南北随缘路。

佛川此去何时回，应真莫便游天台。
杂诗五首 其四
张九龄（唐代）

湘水吊灵妃，斑竹为情绪。汉水访游女，解佩欲谁与。

同心不可见，异路空延伫。浦上青枫林，津傍白沙渚。

行吟至落日，坐望秖愁予。神物亦岂孤，佳期竟何许。
甲寅岁雪一首
苏籀（宋代）

冬燠阳淫遇上春，飞霙爽彻浩无垠。
凌霄据壤平窪凸，破块抽萌蚀腐陈。
皎洁肌容宜夜觌，培堆靀髿诘朝新。
匀匀帝泽烝民粒，止止人寰世界尘。
野渡舟沈堆鹭羽，豪家堂下散瑶珉。
袁生高卧诚清尚，慧可安心奈苦辛。
寄题开福院白莲堂 其二
米芾（宋代）

旧多社客谈因果，新向禅林问祖风。归去万缘无不了，这回洗钵听斋钟。
团练统制程公全哀挽 其二
程旸（宋代）

举宗南渡日，相恃得元戎。谱系通江左，家声愧洛中。

一抔埋宝剑，三锡负彤弓。谁念辕门士，哀歌彻昊穹。
睢阳五老图诗
毕世长（宋代）

非才最忝预高年，分务由来近挂冠。
敢造钜贤论轨躅，幸依都挂得盘桓。
篇章捧和惭风雅，眷待优隆荷岁寒。
傥许衰容参盛列，愿凭绘事永传看。
涉汝诗
葛胜仲（宋代）

居官行两周，出郭劣半里。名称临汝守，初未涉汝水。

今朝破巨临，万顷寄一苇。源从天息山，此地乃其委。

青嵩正北踊，紫逻复西峙。两岸千万峰，落影照清泚。

下濑剧迅速，舟轻如激矢。周南滞留恨，此假聊一洗。

怅无周旋人，同载如郭李。似闻汝阴湖，扬尘清颍尾。

醉翁漾舟处，无复碧染指。岁月供感概，人事有迁徙。

兹水美洋洋，正堪行乐耳。
同邢子晋范伯达游方广二绝
胡寅（宋代）

黄梅作雨暗朝曛，山北山南路不分。
知我与君非俗驾，晓天收尽五峰云。
四十咏 其四十 吴文学稼竳
王世贞（明代）

中丞昔谈艺，磊落在嘉靖。季子甫离髫，豹文已彪炳。

宁唯代为箕，其力乃超乘。突过元和表，穷探杜陵境。

游汝父子间，令人泪潜迸。
禅房十事 痒和子
释绍昙（宋代）

既就良工雕琢，何妨出手扶持。抓著衲僧痒处，赏伊一枚荔枝。
丞相惠诗复次前韵 其二
张守（宋代）

开函三复似南容，入眼清诗左右逢。绝唱自应开奥窔，全提谁敢触机锋。

朱弦清越宜三叠，宝玉森罗富五重。袖手吟边无好句，冥搜空恨五更钟。
重午日晚眺
周紫芝（宋代）

野艾伤心碧，丛榴满意红。兵戈人事别，风物岁时同。

山倚斜阳外，江横醉眼中。楚冤终未洗，谁为饷丝筒。
送李廷晔令东莞兼柬邓香山 其二
徐熥（明代）

新悬墨绶赴炎方，道过家林束别装。海邑三秋椰子熟，公庭六月荔枝香。

台中谒帝飞双舄，郡里寻仙问五羊。莫向天涯思故国，一时冠盖半同乡。
次韵徐秀才十首
陈造（宋代）

毅毅挂榻翁，孺子来如家。
长安聚蚊儿，车马纷嚣哗。
裔孙会两穷，韶颜映苍华。
长啸叙孔李，惊翻篱角鸦。
送菊涯翁
何孟春（明代）

山径曾陪九日游，数枝还为一尊留。
买从远市聊供节，栽向名园合擅秋。
渐老有人怜客瘦，乍寒无客替蜂愁。
多情不用防吹帽，短发犹禁插满头。
赠蔡观察遇庆沾恩 其一
孙继皋（明代）

玉节朱衣作镇年，金函紫诰荷恩偏。江明组练风烟净，阙演丝纶日月悬。

文武万邦归宪式，燕贻三世见承传。牙旗开府新除近，雨露重看下九天。
咏史下·杜预
陈普（宋代）

晋武良心独未亡，娼家渎礼自多妨。
洛中冠盖无多日，元凯春秋亦短长。
往回临安口号八首
苏泂（宋代）

吟诗一日便东归，吟到楼头日色西。
今度重来有吟兴，湖边寺寺与留题。
陈镜河舍人澄清
杨浚（唐代）

药阶旧侣渐凋零，待漏曾同数晓星。早脱朝衣成小隐，田园生计付东溟。
题莒潭安闽院
翁承赞（唐代）

祧宗营祀舍，幽异胜珠林。名士穿云访，飞禽傍竹吟。

窗含孤岫影，牧卧断霞阴。景福滋闽壤，芳名亘古今。
【越调】斗鹌鹑_双陆四角盘
周德清（元代）

双陆
四角盘中，三十骑里，多少机关？包藏见识。席上风前，花间树底。起斗刚，各论智。盘样新奇，声清韵美。
【紫花儿】月儿对浑如水照，夕儿花有若云生，点儿疏恰似星稀。马儿齐摆下，色儿大休掷。会拈色的便宜，更递马双行休倒提。虽凭色难同使力，递有高低，要识迟疾。
【天净沙】盘中排营寨城池，眼前无弓箭旌旗，心内有刀枪剑戟。局面儿几般形势，似英雄征战相持。
【小桃红】散二似萧何追韩信待回归，众军士傍观立。散三似敬德赶秦王不相离，有叔宝后跟随。百一局似关云长独赴单刀会，败到这其间有几？赢了的百中无一，输了的似楚霸王刎江湄。
【三台印】两家局安营地，施谋智，似挑军对垒。等破绽用心机，色儿似飞沙走石。汉高皇对敌楚项籍，诸葛亮要擒司马懿。那两个地割鸿沟，这两个兵屯渭水。
【金蕉叶】撤底似孙膑伏兵未起，外划似孙武挑兵教习。五梁似吕望兵临孟水，六梁似吕布遭围下邳。
【含笑花】暗疾，函谷孟尝归，不下鸿门樊哙急。失家如误了吴元济，点颏如跳溪刘备。无梁如火烧曹孟德，撞门如拒水张飞。
【小拜门】把门似临潼会里，土占瓦颏如细柳军围，看诸葛纵擒蜀孟获。两下里，马来回，堪题。
【圣药王】等一掷，心暗喜，并合梁恨不的马都回。恰四六十，又三四七，更幺三一二紧相随，心急马行迟。
【幺】贩了迟，却变疾，头颏卷尽可伤悲。色不随，梁不齐；不甫能打的个马儿回，他一马走如飞。
【幺】幺五梁没气力，幺四梁终较得，幺三梁道吃了栈羊肥。革宣肚梁破到底，单单梁无用的；二梁谁道不空回，则不破怎支持？
【幺】若论迟，有甚奇，破着呵个打枉驱驰！怕两帖子救一，道两马可当十，巴到家不得马休题，更有截七带去的。
【麻郎儿】到此际人难强嘴，空打的马不停蹄。色不顺那堪性急，焦起来更加错递。
【幺】着的，可知，见疾，当局委实着迷。体惧怯睚他免回，如征战要加神气。
【络丝娘】怕的是盖着门土占瓦着颏又起，村的是把着马揭着头盖底。采到后喝着的都应的，也随邪顺着人意。
【绵答絮】明皇当日，力士跟随，曾拈色数，殢杀杨妃。因呼得四，敕赐穿绯。以色娱人脱布衣，此物扬名出禁闱。疾变迟，迟变为疾；白转红，红转做黑。
【尾】翻云覆雨无碑记，则袖手旁观笑你。休把色儿嗔，宜将世情比。
赠小玉带
不辨珉王工，纷纷贯耳。自睹琼瑶，常常挂齿。匡皋相逢，荆山在此。这乐名，是谁赐？样称纤腰，光摇嫩指。
【紫花儿】却是红如鹤顶，赤若鸡冠，白似羊脂。是望月犀牛独自，是穿花鸾凤雄雌。是兔儿灵芝，是螭虎是翎毛是鹭鸶。是海青拿大鹅不是？我则是想像因而，你敢那就里知之。
【调笑令】细思，好称瘦腰肢，围上偏宜舞《柘枝》。性温和雅称芳名字，料应来一般胸次。色光泽莹如美艳姿，都无那半点瑕玼。
【小沙门】别是个玲珑样子，另生成剔透心儿，为风流尽教拈断髭。不负我，赠新诗、新词。
【圣药王】重玩视，巧意思，羽毛枝干细如丝。温润资，雕琢时，那其间应是辨妍媸，必定是明师！
【尾】挂金鱼自古文章士，未敢望当来衣紫。有福后必还咱，上心来记着你。
建康府第十五
文天祥（宋代）

亭亭凤凰台，江城孤照日。
胡来满彤宫，驱马一万匹。
再游玄都观
刘禹锡（唐代）

百亩庭中半是苔，桃花净尽菜花开。
种桃道士归何处，前度刘郎今又来。
和马秀才
徐积（宋代）

君看淮上翁虽老，胸中意气从来好。白日吟到夜，夜后吟到晓。

门前是双柳，树上无栖鸟。西边是人家，人家儿夜啼。

四更五更后，往往催鸣鸡。东边是空庭，空庭清风多。

吟声上河汉，河汉生银波。移声入明月，桂树无停柯。

蟾蜍不得睡，狡兔将奈何。清风却下来，直入淮之水。

不知淮东西，波浪如何止。清风清风不复住，复住射阳湖上路。

宁知烈士怨曹袁，义鬼哀哀冤来诉。此声未可□臧洪，不须更往吴江去。

吴江心中有冤血，冤声吼兮冤气结。奈何乎湘江亦有独醒夫，醒时何故沈其躯。

当时鱼腹今在无，此声莫过洞庭湖。
齐天乐
易顺鼎（清代）

短箫凄咽登临恨，天涯赏音谁是。剑气俱销，琴心欲倦，来访吴侬乡里。

刘郎老矣。要醉卧青山，被花扶起。吟袖弓𦝫，半空飞过粉香细。

人生一般如寄。便阑干好在难得同倚。海上船回，江南花落，往事空随流水。

扁舟料理。怕载酒重来，旧鸥都异。桃叶飘零，暮潮还又至。
挽徐衡
李伯玉（宋代）

胸次恢恢百万兵，文才武略冠群英。
挽弓破筈状元锐，擒寇功封使者荣。
两尚皇姬升帝眷，一颁皂纛出神京。
追思八字君恩重，銮驾虽无如朕行。
鹧鸪天
王诜（宋代）

才子阴风度远关。清愁曾向画图看。山衔斗柄三星没，雪共月明千里寒。

新路陌，旧江干。崎岖谁叹客程难。临风更听昭华笛，簌簌梅花满地残。
山亭观梅
陆游（宋代）

与梅岁岁有幽期，忘却如今两鬓丝。
乘淡月时和雪看，斸苍苔鬓带花移。
先春瘦损应多恨，静夜香来更一奇。
醉倒栏边君勿笑，明朝红萼缀空枝。
送钱受之宫詹北上
潘一桂（明代）

垂拱开三极，除残正六符。
衮衣光有赫，玉瓒德无渝。
尺木阶天泽，锋车蹑斗枢。
彤云明紫气，芝简粲黄图。
礼乐文千古，刚柔望万夫。
善宜居帝右，圣不废臣吁。
动静天人合，明良殿陛孚。
璇霄高太乙，玉烛丽金铺。
岳牧存开济，江灵候步趋。
此时仪善类，自昔仰真儒。
路次覆盆驿
王周（宋代）

曾上青泥蜀道难，架空成路入云寒。

如何却向巴东去，三十六盘天外盘。
寄意三绝
胡仲弓（宋代）

燕楼犹在月明中，还却明珠泪掩红。
青鸟不来云路隔，碧桃无复旧春风。
兵乱后自嬄杂诗 其十六
吕本中（宋代）

一廛江上宅，毁撤自群凶。卜筑劳心计，携锄失指踪。

鸠啼□□景，花敛带愁容。何日休兵革，重来依老农。
雪中与林择之祝弟登刘园之宴坐岩有怀南岳旧游赋此呈择之属和并寄敬夫兄
朱熹（宋代）

风雪集岁晏，掩关聊自休。今辰展遐眺，倚此寒岩幽。

同云暗空室，皓彩迷林丘。崩奔小涧歇，飞舞增绸缪。

仰看鸾鹤翔，俯视江汉流。乾坤有奇变，澒洞惊两眸。

三酌不自温，倚杖空冥搜。悲歌动华薄，璀璨忽满裘。

向来一杯酒，浩荡千里游。亦复有兹赏，微言寄清酬。

解携今几许，光景逝不留。怀人眇山岳，省己纷愆尤。

对此奇绝境，一欢生百忧。茫然发孤咏，远思谁能收。
仲弟借书持要不谨护有损为之覆背葺还
赵孟坚（宋代）

昔闻勤读者，三度绝韦编。
读书书已破，书则有肺肝。
摘实咀其华，发挥事业间，
伊惟事精研，整束悬牙签。
缥囊手未触，慨是龙泉言。
虎子畜溪鱼，汝懵未凿专。
胡策追元方，纷纷探简编。
抱书手不龟，面壁缚枯禅。
靴化例随水，竟负一郗还。
季也怒生瘿，我惭家训颜。
愿季无衔怒，凤楼修则完。
嗟嗟仁义谏，束湿何由痊。
颠倒幸尔存，柿叶风掀揿。
糊老饱九炊，纸捣翼拟蝉。
翻翻事兼两，滑腻好且坚。
手凿具有兹，秋露无重妍。
旧书百回读，训佩坡老仙。
请季事斯语，慎勿高阁悬。
因怜数匮藏，徒疥小印存。
浮云忽白衣，世事无不然。
眼底不自快，封闭何取焉。
所贵得之心，亦可忘蹄筌。
又怜囿大块，华好竟饱鲜。
一饱膻聚蝇，曷与千古传。
纤云飞四散，皎月标中天。
沙律连日风雨阻行舟发邓晴寄李成之
程公许（宋代）

江陵五日恶风雨，知我欲行舒小晴。
渺渺渺连恨无远，冥冥烟树唤愁生。
上牢下牢险峰入梦，东渡襄西襄诗有声。
同是天涯更分手，销魂风月与谁平。
送端叔
徐积（宋代）

端叔上马去，巷口马头转。我唤端叔时，端叔急回面。

记取此时端，莫使落风埃。上东门外水，正望楚州来。

此水一来不复见，不及黄沙塞头雁。
壬子秋帘次迮士霖韵
凌云翰（元代）

雨馀公馆夜沉沉，香爇金炉觉坐深。群马昔年空冀北，孤罴今日见丛林。

贺公自是工吴语，庄写何须动越吟。官烛风帘同试事，正宜把酒细论心。
饮芝山分韵得草字
黎廷瑞（宋代）

漠漠轻阴送幽讨，梅柳之间春正好。
万古烧痕青未了，一片湖光白如扫。
永怀雨露涵三秀，颇恨风尘遮五老。
松根啸咏欲忘归，可惜长瓶卧芳草。
送十八兄
章甫（宋代）

故园别去踰三纪，男子生来志四方。
千里劳君双足趼，百穷笑我两眉长。
雪深客舍衣裘冷，春晚家山杖履香。
归省松楸终有日，临分老泪亦沾裳。
读韩文公驽骥篇因广其说
李觏（宋代）

主人渴良马，仆夫念驽骀。行迟追易及，力少牵易来。

时闻千里足，百箭攒其怀。主人虽欲买，众口大悠哉。
句
杜耒（宋代）

青灯夜深雨，破帽晓来风。
送薛子舒福州省觐
徐照（宋代）

一马背西风，斑衣与古同。
暂时离膝下，邻郡是闽中。
到日残秋兔，还期早塞鸿。
即须同邑里，来迓黑头公。
小重山（残春）
赵长卿（宋代）

清晚窗前杜宇啼。游仙惊梦醉，断魂迷。起来窗下看盆池。伤春去，消瘦不胜衣。

柳陌记年时。行云音信杳、与心违。空教攒恨入双眉。人已远，红叶莫题诗。
太保节使赵公挽词
范成大（宋代）

结发险艰会，捐躯跳荡功。
鬓凋犹陛戟，心在惜弢弓。
剑履三槐次，楼台四壁中。
诸郎竞文武，不朽是清风。
思归，寄东林澈上人
韦丹（唐代）

王事纷纷无暇日，浮生冉冉只如云。

已为平子归休计，五老岩前必共闻。
正觉寺
陈良珍（明代）

返照千峰出，飞烟万壑沉。三秋逢令节，九日盍朋簪。

花雨清禅榻，松风起梵林。庐山如可社，长此赋登临。
和昭默堂五首 其三
释德洪（宋代）

此堂常说法，亦是主中宾。无地容啖啄，缘渠彻骨贫。
杏花天
高观国（宋代）

霁烟消处寒犹嫩。乍门巷、愔愔昼永。池塘芳草魂初醒。秀句吟春未稳。
仙源阻、春风瘦损。又燕子、来无芳信。小桃也自知人恨。满面羞红难问。
金斗坊宅六十韵
蒋曰豫（清代）

大道将军宅，工徒不计年。粉先生本拓，村向主章迁。

辇石和云缩，丸泥比雪妍。垣防龙折篆，沙路骑萦弦。

晓色山题表，浓香水态嫣。花移铜甃日，树老石房烟。

响屟披廊筱，承珰络井莲。鹅屏文曲录，雀梠绮连绵。

金碧渲空立，莹丹入望鲜。南园务观记，西第季长笺。

忆昔安韦布，咨今肄简编。常怀忧世愤，远慕济时贤。

镜笑承蓉冷，经从缉柳诠。抡材台选骏，升讲席衔鳣。

风转神仙到，霄清仕路便。右曹登贾爽，早贵比任延。

晋令三台望，思公十渐篇。吟葩娴衮补，抽筴效绳愆。

疏下同朝读，㷭俄右海传。分符资卫瓘，推毂出镡坚。

古有长缨请，兹真秉钺虔。高冠乌集阙，威节马连钱。

岳色浮青幕，霜声泻白鋋。奉辞声有赫，转战气无前。

殇有汪踦慕，鸣争郭绰先。嘉占六日捷，猛气万雷颠。

即破东山斧，旋驰朔野鞯。两河资控带，千里动崇旃。

国偶混夷駾，墉坚宋翟鸢。钩梯初罢卫，笳鼓又临汧。

挟宠怀忘畏，论功赏渐专。价争谐北寺，师只莅中田。

苍鹘参军帽，黄骢从史轩。拔茅宁果汇，伏莽尽蒙全。

竟失鹯驱旨，须防兽困痊。城焚池亦及，邻苦壑难填。

枭格新持禁，蒲萄尽醉眠。告缗疲粟帛，计簿悉桑研。

府内财同乏，房中乐乍宣。风云增肮脏，烟月斗婵娟。

管氏三归使，楞严十种仙。高装金拥越，暖老玉售燕。

卖醉新林夜，嬉春细柳边。投壶闻齿粲，贴锦趁腰圆。

信有从军乐，畴挠大将权。蛊生甘蕴谷，鱼得遽遗筌。

作福无余地，群飞欲刺天。势将成炙手，色并傲齐肩。

得志甘忘国，矜情昧涉川。冠羊烦𧮈谔，缇骑遂蹁跹。

籍籍株徒送，𧶊𧶊棘吏牵。澡槃加剑请，哼槛大车阗。光未旄头落，词难牍背湔。

华亭思听鹤，蓬块泣啼鹃。帝怒镌根蘖，人思助菅楄。

膏腴充少内，须发肆通廛。水月生疑梦，山丘感足咽。

尘封门有莠，廷判笔如椽。功罪诚难掩，骄淫极可怜。

夕阳留古巷，犹记照歌弦。
领客南园和余处恭尚书清凉寺劝农二首
杨万里（宋代）

人间俗杀是公筵，最苦沉烟杂烛烟。
何似大家行几步，逢花即饮醉还眠。
冷泉亭放闸 其二
周紫芝（宋代）

万里西兴浦口潮，浪花真似海门高。谁将一夜山中雨，唤作沧江八月涛。
示顺生四首·其二
胡翰（明代）

明招山中人，高义无等伦。
恨子弗见之，一去五百春。
我学如赘疣，未成先误身。
误身身不淑，误世心不仁。
池鹤八绝句。乌赠鹤
白居易（唐代）

与君白黑大分明，纵不相亲莫见轻。

我每夜啼君怨别，玉徽琴里忝同声。
赠陈仲醇徵君东佘山居诗三十首 其二十六
董其昌（明代）

忆昔论交自筱骖，虽更出处岂商参。阮家犊鼻贫骄北，先世狐书史愧南。

岂有风流分仲二，差怜骨相共朋三。壮君笔力能扛鼎，不为清羸弛负担。
桃州古田镈歌
李龏（金朝）

老翁犁山田土中，获得昔人垦田器，似铎有柄，如钟不圜。

身长二尺径八寸，口薄腹厚唇微穿。颜色绀碧艳绿处，间有班红如血鲜。

形模古拙见者怪，铜性已变不复辨，疑是死铁兼顽铅。

老翁视为弃物委床下，一朝移出茅檐前，尘灰糠秕俱塞填。

乃有博雅识是古田镈，垂涎拂拭再三看，扣之尚觉声隐然。

水痕土色两相蚀，叹息不知铸自三代之何年。邀翁问所得，共入酒家保，买以十万青铜钱。

买来携归置几案，一架坐插青丝毡。图书钟鼎相联编，宝玩要使儿孙传。

自秦历汉以来此镈只在土，出世便苦无常主。博雅好事归泉台，可怜阅世亦如草头露，高堂山鬼不守护。

他家更有好古人，又以青钱易将去。
绍兴祀皇地祇十五首 太祖位酌献用《英安》。
郊庙朝会歌辞（宋代）

皇矣艺祖，九围是式。至哉柔祇，万汇允殖。保兹嘉邦，介我黍稷。

酌鬯告虔，作配无极。
分题灯下细书寿副宪卢师召乃翁
陆深（明代）

青藜火底坐挥毫，犹有蝇头满薛涛。似与黄庭传妙诀，还将白练写风骚。

怀人诗就石湖晓，寄子书成剑阁高。见说方瞳今己碧，更从天际送鸿毛。
送吴仲鲁回鸟江二首
陆文圭（元代）

黄田西望历阳城，风水萧萧数日程。
纸上陈言刊落尽，沧浪时听棹歌声。
吴松道中二首 其一
晁补之（宋代）

停舟傍河浒，四顾尽荒原。日落狐鸣冢，天寒犬吠村。

系帆凌震泽，抢雨入盘门。怅望夫差事，吴山閟楚魂。
梅
释行海（宋代）

暖力回春万木衰，苦心唯有自心知。
水村山磵无人处，月下风前独立时。
南坡口号十八首 其七
郑清之（宋代）

酷爱鸟鸣山更幽，墙阴风雨但飕飕。筠笼买得春禽语，不会忧时也白头。
荆山
李咸用（唐代）

良工指君疑，真玉却非玉。寄言怀宝人，不须伤手足。
江头曲
苏泂（宋代）

青山何似越山青，年少经行得老生。
欲结茅庵江上住，却嫌山水太分明。
偈颂十五首 其五
释慧方（宋代）

回首光阴若转蓬，看看九夏又将终。快须悟取玄中句，莫逐情尘枉用功。
送别家兄张掖门时谪开州
高叔嗣（明代）

垂泣一相送，临途无限情。
功名何物是，流落此心惊。
梦里窥乡树，愁边滞帝城。
终朝谁复语，犹去恋尘缨。
白兆山寺值雨呈同坐
宋祁（宋代）

飞轩凭望俯丹梯，星雨囊风暝夕曦。
翠阜天遥云待簇，绀园花老树低枝。
巾车预畏烟畴迥，蜡屐先忧磴道危。
未似庾公年最少，桑郊盘马帽檐敧。
焚裘
佚名（唐代）

今主临前殿，惩奢爇异裘。忽看阳焰发，如睹吉光流。

丽彩辞宸扆，馀香在御楼。火随馀烬灭，气逐远烟浮。

素朴回风变，雕华逐志休。永垂恭俭德，千古揖皇猷。
东坡作戒杀诗遗陈季常，余和其韵 其二
袁宗道（明代）

饥来吃白粥，渴来啜茗汁。六时经行里，钵盂两度湿。

清斋拥衲经，清福谁消得。人命呼吸间，年光敲石急。

因口造重罪，曾不异鸡鸭。万钱充一餐，金玉灿纱幂。

犓腴栗栗黄，虬脯珊瑚赤。剔骨积山高，弃脂涂地白。

人亦大可怖，猛虎而冠帻。胎魂能入梦，变形诉且泣。

食经并食典，妖箧胡可缺。镬狱受煮人，是昔豪华客。

五辛亦当屏，秽吻饥鬼集。
杭州杂诗和林石田 其二十一
汪元量（宋代）

竟夕柴门掩，无心接缙绅。山中多乐事，世上少全人。

诸吕几亡汉，商翁不仕秦。柴桑深僻处，亦有晋遗民。
白发
白居易（唐代）

白发生来三十年，而今须鬓尽皤然。歌吟终日如狂叟，

衰疾多时似瘦仙。八戒夜持香火印，三光朝念蕊珠篇。

其馀便被春收拾，不作闲游即醉眠。
枕上
郑刚中（宋代）

三面屏围屈曲山，篆炉灰冷柏无烟。
霜钟不管春阳薄，声到寒窗各梦边。
句
郭知古（宋代）

塞草远连吴会去，羁怀易逐峡江平。
刘商观奕图为曾景武赋
金幼孜（明代）

一局忘言意若何，古松流水白云多。回看石室山前路，肯信樵夫有烂柯。
泰之用欧苏颍中故事再作五绝勉强继韵 其三
王十朋（宋代）

谷精蜚处人为日，冰鉴颁时律应蕤。照耀元宵更盈尺，不容灯火占新诗。
题苦竹港寓壁
方回（元代）

三十年前此路行，来车去马唱歌声。
旗亭沽酒家家好，驿舍开花处处明。
白羽宵驰四川道，青楼春接九江城。
如今何事无人住，移向深山说避兵。
秀上人出示器之诗
释德洪（宋代）

川原积雨收，馀阴阁新晴。一宿古兰若，归梦有馀清。

清辰起危古，笑看烟缕横。读此阿师诗，秀丝出盆明。

中有众谷髓，气和李骑鲸。遥知落笔处，绕纸风雷生。

世无欧阳公，意气相倒倾。岂当弃置此，终老黄茆坑。

云居道疑大，上蓝持简精。藉渠一笑起，颓纲相拄撑。

秀也旧不识，一见气不矜。索诗亦不恶，写此抑郁情。

持以示流辈，试令俗眼惊。
莫扫花
文同（宋代）

莫扫花，从教花满地。
纵然堆积亦何害，留之且重东君意。
君不见昨朝枝上正芳菲，今日庭前已憔悴。
中间得好能几时，用此请君穷物理。
一荣一谢两皆空，若了非真本自同。
但对落英开酒盏，每年如此任春风。
古辞四首 题亭上壁三首 其三
宋濂（明代）

意随流水行，却向青山住。因见落花空，方悟春归去。

花飞岂解愁，愁之损年华。请观未蕊时，何处得飞花。

山花招客笑，山鸟唤人鸣。相逢本偶尔，花鸟亦何情。
赠节推学士
杨万里（宋代）

奏篇惊倒汉廷臣，一眼元无四海人。天下无双聊小却，洛阳年少是前身。

云鹏飞上偏嫌早，雾豹深藏更几春。宽作十年相见著，剩将风雪试松筠。
舟宿南尉岸下夜夕不寐思丁老小山戏成长韵
王洋（宋代）

积少自成多，一元陶万类。
破大可作小，壶中有天地。
果谓真无穷，百虑同一致。
若曰一毫芒，万里鹏垂翅。
变化无定形，古今俱幻事。
老丁习真观，幻事亦不弃。
输财买幻人，放意穷幻智。
发屋仰偷天，鉴泉下汲繸。
慌惚幻峰峦，共疑无足至。
妻儿固俱贤，未免虑憔悴。
拒谏设科条，纵语终莫遂。
相顾色惨怛，但未垂怨泪。
老丁恐败事，往往阳怒恚。
共知无奈何，奇计亦多秘。
吒言有鬼神，疾病果作崇。
要盟质诸天，庶得捐惊悸。
老丁如不闻，嬉笑无畏忌。
起语家人言，常数不可避。
吾老嗜奔湍，且可幻吾戏。
战败岂吾过，时有利不利，
子无徒面从，背我乃窃议。
我意终不移，毕命乃殊嗜。
吾闻利有幅，盈舒如在器。
老丁自治产，费金亦其意。
得侯既自我，失侯亦何愧。
万事怀中宽，目前同一醉。
更须稍进功，有为俱有累。
一静胜百为，壮士屈伸臂。
雪山梵老请赞
释妙伦（宋代）

握三尺铁，震一声雷。
刚把密旨，翻作祸胎。
汉落西村李翁田地上，丛林又一番灾。
杨梅
岳珂（宋代）

渰历三家市，梅垂万颗酸。
烽池看火树，嵝室试金丹。
风露盈篮重，冰霜透齿寒。
它杨应不类，留与子云看。
送严缁生从军江南缁生以庶常散馆词赋颂扬被谪，改官主事
张之洞（清代）

病鹤难谐舞鹤群，甘从幕职策高勋。黄旗已尽城中气，朱雀犹悬桁外军。

堪佐谈兵京口酒，相随破浪海东云。相如何止知封禅，试看堂堂谕蜀文。
林霁山架阁同宿同中
黄庚（元代）

秋风山馆客，移席近灯前。
共语忽深夜，相看非少年。
斗垂天末树，鳞出雨余天。
亦有茅檐下，饭牛人未眠。
读史
蔡圭（金朝）

夏氏不无衅，作孽生妖龙。苍姬丁衰期，玄鼋游后宫。

天心未悔祸，坠此文武功。檿弧漏天网，哲妇䲭袅同。

狂童一何愚，巧言惟尔从。殷鉴不云远，覆车还蹈踪。

坐令周南诗，悲入黍离风。君看后庭曲，曾笑骊山烽。
逢日者周生赋
屈大均（明代）

知子青囊有妙篇，升沉一为决皇天。庄生未试屠龙技，蔡泽犹逻跃马年。

湖上蝉声催落照，雨中草色染轻烟。离情直与长江水，送至梅花大庾边。
余给事挽词
楼钥（宋代）

桂籍兄联弟，兰阶子克家。
上恩嘉踵式，京秩为增华。
朝著蒙倾盖，纶闱睹判花。
遽成千古别，南望相悲笳。
杭州望湖楼回马上作呈玉汝乐道
王安石（宋代）

水光山气碧浮浮，落日将归又少留。
从此只应长入梦，梦中还与故人游。
觱发寒威淡远空两峰谁镂玉西东后凋颜色分明在便是当年黄绮翁 其二
弘历（清代）

侵肌栗烈飒寒风，卒岁茅檐念窭穷。识得贞元旋转处，梅梢春信已标红。
谢友人寄芡实 其一
虞俦（宋代）

芡盘新采辱分珍，远胜溪毛咏采蘋。老去何心温软味，漫将空想调诗人。
化桶
释居简（宋代）

雪峰道底曾知有，已落曾郎陷虎机。若也诸人得受用，何须二子下针锥。
九日 其一
韩淲（宋代）

老眼当今万景随，登台殢酒不关诗。从教四野风烟合，未必荒园草木知。

玉岫插天开岳顶，水波流月照江湄。一巾华发吾何醉，故旧携壶汎菊时。
金刚随机无尽颂·大乘正宗分第三
释印肃（宋代）

无余任灭磨，应不唱巴歌。
真如法界内，无自也无他。
偶作
杨简（宋代）

若问如何是此心，能思能索又能寻。
汝心底用他人说，只是寻常用底心。
有客
赵汝燧（宋代）

青春挽不回，白发摘不尽。减围羞敝带，照面怯皎镜。

功名知傥来，肯问终南径。荣枯默有数，岂待盖棺定。

人世如梦幻，具眼须猛省。毋为尘埃役，而败山林兴。

亭前富葵花，隔帘烜红影。雨馀老苞困，欲谢若未忍。

有客适过秋，对此惜芳景。从事在青州，呼儿往三请。
步蟾宫
杨无咎（宋代）

一斑两点从初起。这手脚、渐不灵利。背人只待暗搔爬，腥臭气、薰天炙地。

下梢管取好脓水。要洁净、怎生堪洗。自身作坏匹如闲，更和傍人带累。
八月望后际堂诸子携酒过馆舍时将去正阳
颜伯珣（清代）

不欲非公绰，卑栖岂士元。旧耕思土鼓，新彦望金门。

岁晚才难并，诗成泪有痕。白头看衮衮，多尔在中原。
玉楼春·狂歌击碎村醪
辛弃疾（宋代）

狂歌击碎村醪?。欲舞还怜衫袖短。身如溪上钓矶闲，心似道旁官堠懒。山中有酒提壶劝。好语多君堪鮓饭。至今有句落人间，渭水西风黄叶满。
临海驿夏日
寇准（宋代）

岭外突蒸当盛暑，雨馀新馆觉微凉。
最怜夏木青阴合，时有莺声似故乡。
癸酉除夕
刘汶（元代）

此夕何多感，明朝过六旬。乾坤又元统，人物少咸淳。

酒厌山杯渌，梅伤水国春。灯前曾戏綵，马首一沾巾。
宴南市楼二首 其二
揭轨（明代）

诏出金钱送酒垆，绮楼胜会集文儒。江头鱼藻新开宴，苑外莺花又赐酺。

赵女酒翻歌扇湿，燕姬香袭舞裙纡。绣筵莫道知音少，司马能琴绝代无。
偈颂十二首
释道璨（宋代）

今日则有，明日则无。
天何高，地何极。
谓吾灭度，谓吾不灭度。
一个死尸，许多狼藉。
我观灵山百万大众，惟波旬却有丈夫气息，
面赤不如语直。
赠朗宁治中顾象之
何巩道（明代）

夜署无金凛四知，郡门流水见心期。西瓯望岁情方切，东粤扳辕去尚迟。

帝里肯堂留旧泽，蛮乡归梦写新诗。容城夫子曾同谱，今日登龙是我师。